再次韻謝王仲衡尚書薦章
作者：陳造
朝代：宋

paragraphs: 禰生布衣兒，始未客黄祖。
一鶚輕百鷙，名已騰薦語。
跌宕噤不施，衆笑此何取。
一賦出緒餘，已可光近古。
先生傳正學，抱負幾文舉。
名世昔退之，好善今衛武。
汲引略權近，論薦及農圃。
高義表一時，惡氛可消楚。
俗方急梯媒，中表羊而虎。
低顔下氣地，百請幾一與。
代舍著衰翁，秋芹薦侯俎。
泉甘困深汲，袖短妨妍舞。
薦士不待求，昔聞乃今睹。
傅毛可飛肉，矮屋俄廣宇。
平生氣輪囷，非公向誰吐。
小當工撫字，大或效遺補。
長風初借便，振迅顧雙羽。
未妨著書緣，人有譏自苦。
朝來詩興動，毫端鳴急雨。
夸似鱣堂生，頗見此賓主。